Document ID: 32007D0682

KOMISIJOS SPRENDIMAS
2007 m. spalio 18 d.
dėl gyvos praskiestos vakcinos nuo klasikinio kiaulių maro Bendrijos atsargų atnaujinimo
(Pranešta dokumentu Nr. C(2007) 4699)
(2007/682/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 6 straipsnio 2 dalį ir 8 straipsnio 2 dalį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (2), ypač į jos 18 straipsnio 2 dalį,
kadangi:
(1)
Klasikinis kiaulių maras yra grėsmė naminėms ir laukinėms kiaulėms (šernams) Bendrijoje.
(2)
Klasikinio kiaulių maro protrūkiai naminių kiaulių ūkiuose gali sukelti Bendrijai rimtas pasekmes ir ekonominius nuostolius, ypač tais atvejais, kai jie įvyksta teritorijose, kur kiaulių tankis yra didelis.
(3)
Direktyvoje 2001/89/EB nustatomos neatidėliotino naminių ir laukinių kiaulių skiepijimo taisyklės.
(4)
Bendrija nupirko 1 000 000 gyvos praskiestos vakcinos nuo klasikinio kiaulių maro dozių ir nustatė šių vakcinų atsargų laikymo ir jų greito panaudojimo naminėms kiaulėms skiepyti neatidėliotinais atvejais tvarką.
(5)
Šiomis dozėmis Rumunija buvo aprūpinta 2007 m. liepos mėn. Todėl jų atsargas reikia atnaujinti, kad Bendrija ir toliau prireikus galėtų greitai atlikti neatidėliotiną skiepijimą nuo klasikinio kiaulių maro.
(6)
Be to, atsižvelgiant į bendrą tam tikrose valstybėse narėse susidariusią padėtį dėl ligos, išeikvojus gyvos praskiestos vakcinos atsargas, jos turėtų būti greitai papildomos, kad kritiniu atveju Bendrija galėtų atitinkamai reaguoti.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Bendrija kuo greičiau organizuoja 1 000 000 gyvos praskiestos vakcinos nuo klasikinio kiaulių maro dozių pirkimą.
2. Bendrija pasirūpina 1 dalyje minimos vakcinos saugojimu ir platinimu.
2 straipsnis
Jei 1 straipsnio 1 dalyje nurodytų vakcinų atsargos išeikvojamos, jos gali būti papildytos 1 000 000 dozių keturis kartus per penkerius metus po pirmojo pirkimo datos.
3 straipsnis
Išlaidos, skirtos 1 ir 2 straipsnyje nurodytoms priemonėms, neturi viršyti 1 500 000 EUR.
4 straipsnis
1 straipsnio 2 dalyje nustatytas priemones įgyvendina Komisija, bendradarbiaudama su konkurso būdu nustatytais tiekėjais.
5 straipsnis
Šis sprendimas skirtas valstybėms narėms.
Priimta Briuselyje, 2007 m. spalio 18 d.

Labels: 7
3
0
6